Գառնիկ Սմբատյան

Գառնիկ (Գարրի) Սերգեյի Սմբատյան (դեկտեմբերի 28, 1929(1929-12-28), Թիֆլիս, ԱԽՖՍՀ, ԽՍՀՄ - փետրվարի 24, 2003(2003-02-24), Երևան, Հայաստան), հայ նկարիչ։ ՀԽՍՀ վաստակավոր նկարիչ (1983)։


== Կենսագրություն ==
Գարրի Սմբատյանը ծնվել է 1929 թվականի նոյեմբերի 28-ին Վրաստանի մայրաքաղաք Թիֆլիսում՝ հայ զինծառայողի ընտանիքում։ 1932 թվականին տեղափոխվել է Գյումրի։ Ամուսնացել է Նինա Աշխատոյանի հետ։ Զավակներն են՝ Նարինե և Տիգրան Սմբատյանները։ Տղան շարունակում է նկարչի գործունեությունը, իսկ դուստրը, լեզվաբան է։
1952 թվականին ավարտել է Երևանի Փանոս Թերլեմեզյանի անվան գեղարվեստի ուսումնարանը, 1958 թվականին՝ Լենինգրադի արվեստի բարձրագույն դպրոցը՝ Վ. Մուխինայի արվեստանոցը։ 1962 թվականից եղել է Հայաստանի նկարիչների միության անդամ, 1984-1987 թվականներին՝ միության առաջին քարտուղարը, 1988 թվականից՝ Հայաստանի Արվեստի հիմնադրամի նախագահը։ 1970-1978 թվականներին դասավանդել է Երևանի գեղարվեստա-թատերական ինստիտուտում։
Աշխատանքներից գտնվում են Հայաստանի ազգային պատկերասրահում, Հայաստանի և արտերկրի մասնավոր հավաքածուներում։


== Ցուցահանդեսներ ==
1958 թվականից սկսած մասնակցել է բազմաթիվ հանրապետական և միջազգային ցուցահանդեսների։
1967 թվականին ցուցահանդես Լոնդոնի Գեղարվեստի արքայական ակադեմիայում
1971 թվականին Անդրկովկասի գեղանկարիչների ցուցահանդես Մոսկվայում։ Սմբատյանը ներկայացրել է իր «Պրոմեթևս» վերնագիրը կրող աշխատանքը։
1983 թվականին Դիմանկարի համամիութենական ցուցահանդես Մոսկվայում։ Ներկայացրել է իր «Չարենցի դիմանկարը» աշխատանքը, որի համար ԽՍՀՄ ԺՏՆՑ-ի կողմից պարգևատրվել է բրոնզե մեդալով։ Հարկ է նշել, որ ոսկե և արծաթե մեդալներ չեն շնորհվել։
1988 թվականին Հայ գեղանկարչության ցուցահանդես Լյուքսեմբուրգում։ Գարրի Սմբատյանն արժանացել է մրցանակի «Աշուն» և«Նառայի դիմանկարը» աշխատանքների համար։
1991 թվականին Հայ գեղանկարիչների ցուցահանդես Վալանսում, Ֆրանսիա,
1994 թվականին հայ գեղանկարիչների ցուցահանդես Փարիզում, Ֆրանսիա, 1995 թվականին Անհատական ցուցահանդես Լոդզում, Լեհաստան,
2014 թվականին Հայաստանի նկարիչների միությունում հետմահու բացվել է նկարչի անհատական ցուցահանդեսը։


== Ստեղծագործություններ ==
Գարրի Սմբատյանը Լենինգրադի մոնումենտալ գեղանկարչության դպրոցի վառ ներկայացուցիչներից մեկն է Հայաստանում։ Նրա մոնումենտալ խճանկարները, որմնանկարները, ինչպես նաև  բազմաթիվ յուղանկարներ հավաստում են, որ Գարրի Սմբատյանը բազմաժանր նկարիչ է, ով վարպետորեն ստեղծագործել է տարբեր ոճերում։ Սմբատյանի ստեղծագործությունը կարևոր ներդրում է հայկական մոնումենտալ գեղանկարչության և խճանկարի զարգացման պատմության մեջ։ Նա եղել է մոնումենտալ արվեստի հիմնադիրը Հայաստանում, հենց այդ պատճառով նրա աշխատանքներում բավականին մեծ տեղ են զբաղեցնում խճանկարները։ Նկարիչը ստեղծել է մի շարք հիշարժան գործեր Հայաստանի տարբեր քաղաքներում։ Դրանցից առավել աչքի են ընկնում Մարտիրոս Սարյանի տուն-թանգարանի ճակատամասին տեղադրված «Հայաստան» խճանկարը, Ստեփանավանում՝ «Արգիշտին որսի ժամանակ», Գյումրիում` «Գյումրվա հարսանիք», Սևանում`«Աստղիկի ծնունդը» խճանկարները, մի շարք որմնանկարներ Երևանում, Մոսկվայում։  Նկարիչը հեղինակ է նաև կոմպոզիցիոն կտավների, դիմանկարների, բնանկարների և այլ ժանրերում արված աշխատանքների:
Խճանկարներ

«Հայաստան», Մարտիրոս Սարյանի տուն-թանգարանի ճակատամաս
«Արգիշտին` որսի ժամանակ», Ստեփանավան
«Գյումրվա հարսանիք», Գյումրի
«Աստղիկի ծնունդը», ՍևանԿտավներ

«Ազատ Շերենց», 1983
«Աղջկա դիմանկար», 1986
«Պրոմեթևս», 1961
«Աշունը Աշտարակում», 1957
«Աղթամար», 1983


== Մեջբերումներ նկարչի մասին ==


== Ծանոթագրություններ ==


== Արտաքին հղումներ ==
Գարրի Սմբատյանի կայք
http://www.ankakh.com/article/7542/lratsav-hayastane՝-vrdznvov-gvovyergats-nkarchi-85-amyake-lusankarnyer
https://www.aravot.am/2014/12/03/520918/